
Irailaren 13an, igandea 

Arabako Errioxako Mahats Bilketaren Jaiak 31. edizioa beteko du Kripanen    

Vitoria-Gasteiz, 2026ko irailak 10.- Arabako Errioxako Mahats Bilketaren Jaiak ardoaren kulturaren inguruko XXXI. edizioa burutuko du. Hitzordu horrek bere egitura nagusiari eutsi dio, urtero milaka bisitari erakartzen dituen berberari. Pregoia, mahatsaren zapalketa, lehen muztioaren topa eta, batez ere, 16 standetako ibilbidea dira jardunaldiaren ardatz nagusia. Stand horietan Arabako Errioxako herri guztietako ardoak aurkitu daitezke. 
Aurkezpenean izan dira Idoia Aguillo Vital Fundazioko zuzendari exekutiboa, Txema Elvira Arabako Errioxako Kuadrillako presidentea, Raúl Pérez Eusko Jaurlaritzako Elikadura eta Landa Garapeneko sailburuordea, David Fernández,  Nekazaritzako foru zuzendaria eta Joseba Fernández Kripango alkatea.
Datorren igandean, irailaren 13an, Kripango Coso plazan, Kripango Montorta Dantza Taldearen emanaldiaren eskutik hasiko da jaia, 10:30ean. Une horretatik aurrera, eta Joseba Fernandez herri anfitrioiko alkatearen ongietorriaren ondoren, pregoilariak, Pepe Viyuela aktoreak, hartuko du jai-lekukoa. Umoristak ilusioz ari da festa honetan duen parte hartzea prestatzen; izan ere, pregoilari aritu zen 2008an udalerri honetako jaietan, bere amona Kripangoa zelako eta Arabako Errioxako herri txiki honekin familia harremanak dituelako. Pregoilariaren hitzaldiaren ondoren, eskualdeko ordezkarien txanda izango da. Mahatsaren zapalketa egia bihur dadin, 19 haur bikotek, Arabako Errioxako hamabost udalerriak eta lau administrazio batzarrak ordezkatuz, beste hainbeste mahats-saski deskargatuko dituzte dolare batean, eta dolarean, zapaltzaile bikote batek mahats horiek 2026ko uztako lehen muztio bihurtuko ditu.
Geroago, Kripango ardoen dastaketa komentatua hasiko da, Mikel Garaizabalek gidatuta. Ardoak Guardiako Moraita gaztandegiko gaztekin batera dastatuko dira. Boilurrek prestatutako bazkari herrikoia patata eta txahal arabarraren gisatua izango da. Herri kirolek, haurrentzako jolasek, musika animazioak eta pilota partidek osatuko dute eguneko egitarau ofiziala.
Berrikuntza dakar aurtengo edizioak, eskualdeko ekoizleentzako gune bat sortu da, Arabako Errioxako Txokoa izenekoa, eta bertan, herri anfitrioiko ardoa dastatzeaz gain, gazta, olioa, eztia eta ogia dastatu eta erosteko aukera ere izango da.
Mendizorrotza-Egibideko ikasleek laguntza emango dute ardo dastaketarako standetan.
“Mahats Bilketaren Jaiak Lurralde hau berezi egiten duena balioesten du, eta ardoaren kultura, upeltegiak eta hori posible egiten duten pertsonak belaunaldi berriek eta bisitatzen gaituztenek ezagutzen, aitortzen eta gozatzen jarrai dezaten laguntzen du”, nabarmendu dute antolatzaileek aurkezpenean.
Ardoaren kulturari eta Arabako Errioxaren garapenari laguntzeko ildo beretik, Idoia Aguillo Vital Fundazioko zuzendari exekutiboak gogorarazi du erakundeak Eltziegon hasi berri dituela Arabako Errioxako Ardoaren Esperientzia Zentroaren obrak, “gure ardoaren berezitasuna eta haren atzean dagoen guztia publikoari hurbiltzeko sortu den proiektua: paisaia, historia, kultura, gastronomia eta, bereziki, belaunaldiz belaunaldi eskualde honen nortasuna eraiki duten pertsonak eta upeltegiak. Ziur gaude Arabako Errioxa ezagutzeko interesa piztuko duela, upategien, herrien, ondarearen eta paisaiaren bidez”. Arabako Errioxako Ardoaren Esperientzia Zentroa “Lurraldearen eta haren proiekzioaren aldeko epe luzeko apustua da; enoturismoa indartzeko eta Arabako Errioxak ardoari, kulturari eta esperientziari lotutako helmuga den aldetik, aintzatespena izaten jarrai dezan laguntzeko diseinatutako proiektua”, gaineratu du Aguillok.

Aparkalekuak eta autobusak 
Jaiaz lasaitasunez gozatzeko, Kripango Udalak aparkaleku gune bat prestatu du udalerriaren iparraldean, eta bertara Bilarretik, A-3228 errepidetik, Lantziegotik, A-3220 errepidetik, eta Bernedoko mendatetik, NA-7300 errepidetik, sartzea egongo da. Aparkatzeko egokitutako lursailak herriaren erdigunetik oso gertu daude, jaia ospatuko den lekutik gertu, hortaz.
Antolatzaileek gogorarazi dute Kripanera autobusez joateko aukera dagoela Bilbotik, Donostiatik eta Gasteiztik irteten diren autobusetan, hain zuzen ere. Era berean, beste hainbat udalerrik ere autobusak antolatuko dituzte herritarrak festara hurbiltzeko eta autoa hartu gabe gozatzeko aukera izan dezaten.
Xehetasun guztien berri izateko www.fiestadelavendimiariojaalavesa.com webgunera jo dezakezue. 

